Ellefta bifhjólasýning Raftanna verður 11. maí Laugardaginn 11. maí nk. fer fram hin sívinsæla bifhjólasýning Rafta í Hjálmakletti í Borgarnesi . Þetta er í ellefta skipti sem sýningin fer fram en það eru Raftar - Bifhjólafjelag Borgarfjarðar , sem stendur að skipulagningu og framkvæmd hennar . Formaður Rafta er Kristberg Jónsson , oft nefndur Kibbi í Baulunni , og segir hann í samtali við Skessuhorn að von sé á fróðlegri og skemmtilegri sýningu líkt og fyrri ár . „ Það hefur alltaf verið góð stemning á sýningunni hjá okkur og hefur fjöldi fólks jafnan mætt . Að vanda er ýmislegt hægt að skoða og fræðast um á sýningunni . Í ár mæta sjö umboð til okkar til að sýna hjólafólki og öðrum gestum ný og glæsileg hjól , margskonar hjólavörur og um leið er þjónusta umboðanna kynnt . Fyrirtæki sækjast mjög eftir því að koma til okkar enda er um að ræða einu fjölmennustu samkomu bifhjólafólks á landinu þar sem öll hjólaumboð geta sýnt á einum stað . Dagskráin er fjölbreytt og munum við m.a. standa fyrir skemmtilegum sýningarleikjum og verða á dagskránni hjólaleikar og listsýning torfærustráka . Þá verður hið sívinsæla vöfflukaffi Rafta á sínum stað þar sem gestir geta gætt sér á dýrindis vöfflum á góðu verði , “ segir Kibbi . Nánar er rætt við hann í Skessuhorni vikunnar .